## Odluka Ustavnog suda Republike Hrvatske broj: U-II-778/1998 od 22. ožujka 2000.

### NN 34/2000 (29.3.2000.), Odluka Ustavnog suda Republike Hrvatske broj: U-II-778/1998 od 22. ožujka 2000.

# USTAVNI SUD REPUBLIKE HRVATSKE

**707**

Ustavni sud Republike Hrvatske, u sastavu dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski
dr. iur., dr. sc. Petar Klarić, Jurica Malčić,
mr. sc. Ivan Matija, Ivan Mrkonjić dr. iur., dr. sc. Jasna
Omejec, Emilija Rajić, Vice Vukojević, dr. iur. i
Milan Vuković dr. iur., odlučujući o prijedlogu
XVI. gimnazije iz Zagreba za ocjenu suglasnosti drugog propisa
s Ustavom i zakonom, na sjednici održanoj dana 22. ožujka
2000. godine, donio je

## ODLUKU

I. Pokreće se postupak za ocjenu suglasnosti s Ustavom i
zakonom »Naputka o provedbi Pravilnika o normi neposrednog
odgojno-obrazovnog rada po nastavnim predmetima i načinu
utvrđivanja broja izvršitelja na odgojno-obrazovnim i
drugim poslovima u srednjoj školi i odredaba članka
77a. Zakona o srednjem školstvu«, koji Naputak je donio
ministar prosvjete i športa pod oznakom klasa: 602-03/98-01/1512,
ur. broj: 532/1-98-1 od 11. rujna 1998. godine, te se ukida.

II. Ministarstvo prosvjete i športa na odgovarajući
način obavijestit će srednje škole o ovoj odluci.

Obrazloženje

XVI. gimnazija iz Zagreba, predložila je ovome Sudu da pokrene
postupak za ocjenu suglasnosti s Ustavom i zakonom Naputka navedenog
u izreci. Prema navodima prijedloga taj Naputak nije u suglasju
s odredbama članka 5. Ustava, po kojim odredbama ostali
propisi moraju biti sukladni s Ustavom i zakonom. Uz to taj Naputak,
po navodima prijedloga, nije sukladan ni Zakonu o sustavu državne
uprave (»Narodne novine«, broj 75/93 i 48/99), nije
objavljen u »Narodnim novinama«, nema u njemu odredbe
na koga se odnosi niti kada stupa na snagu. Nadalje se smatra
u prijedlogu, da je osporeni Naputak u suprotnosti s odredbama
članka 77a. Zakona o srednjem školstvu (»Narodne
novine«, broj 19/92, 26/93, 27/93 i 50/95), jer da određuje
četrdeset satno radno vrijeme na tjedan. Osporeni Naputak,
iako bi trebao služiti za provedbu Pravilnika o normi neposrednog
odgojno-obrazovnog rada na po nastavnim predmetima i načinu
utvrđivanja broja izvršitelja na odgojno-obrazovnim i
drugim poslovima u srednjoj školi (»Narodne novine«,
broj 52/95 i 89/95 - dalje: Pravilnik o normi), mijenja normu
za pojedine djelatnike u srednjim školama.

Tijekom postupka zatražen je odgovor ministra prosvjete i
športa, koji je osporeni Naputak donio.

U odgovoru se osporavaju navodi prijedloga. Tvrdi se da je Naputak
donesen na temelju ovlasti iz članaka 17. i 39. Zakona
o sustavu državne uprave, četrdeset satno radno vrijeme
posljedica je kolektivnog ugovora za zaposlenike u srednjim školama
i učeničkim domovima u Hrvatskoj. Uz sve rečeno
navodi se da je odredbama članka 77a. Zakona o srednjem
školstvu, ministar prosvjete i športa ovlašten
propisivati normu o neposrednom odgojno-obrazovnom radu po nastavnim
predmetima te ostalim poslovima.

Na naknadno traženje ovog Suda spomenuto Ministarstvo izvijestilo
je da osporeni Naputak nije objavljen, već da je školama
upućen putem županijskih ureda nadležnih za poslove
prosvjete.

Prijedlog je osnovan.

Dijelom Naputka navedenog u izreci, srednjim školama se ukazuje
na četrdeset satno radno vrijeme u tjednu, a koje je utemeljeno
na naprijed spomenutom Kolektivnom ugovoru. Međutim, preostalim
dijelom Naputka, srednje škole se ne obavještavaju o
određenim pitanjima, već se njime mijenja Pravilnik
o normi, jer se po istom Naputku neposrednim odgojno-obrazovnim
radom smatra i dio razredničkih poslova u neposrednom radu
s učenicima, mijenja se stoga norma razrednika u srednjim
školama koja je utvrđena Pravilnikom o normi. Osporenim
Naputkom mijenja se i tjedna norma neposrednog odgojno-obrazovnog
rada umanjivanjem rada zbog vođenja stručnih aktiva
određenim djelatnicima srednje škole, za što im
se Naputkom priznaje određeni broj sati. Uz ovo, osporenim
Naputkom u neposredno odgojno-obrazovni rad uključuju se
i ravnatelji škola, na način utvrđen tim Naputkom,
dok Pravilnikom o normi za čiju provedbu bi Naputak trebao
služiti o uključivanju ravnatelja srednjih škola
u neposredno odgojno-obrazovni rad nema.

Osporeni Naputak nije objavljen u »Narodnim novinama«,
iako se njime djelomice mijenjaju, a djelomice dopunjuju odredbe
Pravilnika o normi. Utvrđeno je, da su unatoč neobjavljivanju
u službenom glasilu Republike Hrvatske, srednje škole
obaviještene o Naputku putem nadležnog tijela županijskih
ureda. Budući da osporeni Naputak proizvodi učinke
u organiziranju odgojno-
-obrazovnog rada u srednjim školama, te predstavlja propis
čiju je suglasnost s Ustavom i zakonom ovaj Sud, prema
odredbama članka 125. alineja 2. Ustava, ovlašten
ocjenjivati.

Prema odredbama članka 17. Zakona o sustavu državne
uprave ministar, u konkretnom slučaju, ministar prosvjete,
donosi i pravilnike i naputke u odnosu na pojedine oblasti iz
svog djelokruga rada. Prema odredbi članka 18. stavka 1.
spomenutog Zakona, pravilnikom se potanje razrađuju pojedine
odredbe zakona radi njihove primjene, dok se naputkom, prema odredbi
stavka 3. istog članka propisuje način rada.

Prema tome, naputkom se ne mogu, niti smiju, uređivati odnosi
koji su predmet zakonskog uređenja, odnosno razrađivanje
odredbi zakona pravilnikom.

Za donošenje pravilnika i za donošenje naputka nadležni
ministar mora biti izrijekom ovlašten.

Ovlast ministra prosvjete i športa za donošenje Pravilnika
o normi sadržan je u odredbama članka 77a. Zakona
o srednjem školstvu. Međutim, ovlasti za donošenje
osporenog Naputka u Zakonu o srednjem školstvu, pa ni u Pravilniku
o normi, iako se Naputak daje upravo radi provedbe tog Pravilnika,
nema.

Zbog izloženog, a glede ovlasti donositelja osporenog Naputka,
on nije u suglasju sa Zakonom, a slijedom toga niti s odredbama
članka 5. Ustava, prema kojim odredbama zakoni moraju biti
u suglasju s Ustavom, a ostali propisi i s Ustavom i sa zakonom.
Stoga je odlučeno, temeljem odredbi članaka 41.
i 54. Ustavnog zakona o Ustavnom sudu Republike Hrvatske (»Narodne
novine«, broj 99/99), kao u izreci, s time da je po pokretanju
postupka odlučeno i o ukidanju osporenog Naputka.

Dio odluke o provedbi ove odluke zasniva se na odredbama članka
30. stavak 5. Ustavnog zakona o Ustavnom sudu Republike Hrvatske.

Broj: U-II-778/1998
Zagreb, 22. ožujka 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 34/2000-707